Un agent de poliție care păzea o grădiniță ce găzduiește o secție de votare în localitatea Drăgăneasa, din județul Prahova, a fost atacat sâmbătă seara de un grup de cinci persoane aflate în stare de ebrietate. Agentul a scos pistolul din dotare și a tras în piciorul unuia dintre agresori, anunță Poliția Prahova.

Incidentul s-a petrecut în curtea grădiniței.

Agresorii au aruncat cu o sticlă de băuturi alcoolice în agentul șef principal de poliție aflat în serviciul de pază, unul dintre aceștia atacând fizic polițistul. Acesta a tras cu arma din dotare în piciorul agresorului.

În sprijinul polițistului a venit o grupă de intervenție din cadrul Serviciului Acțiuni Speciale Prahova, pentru a proteja secția de votare pe timpul nopții.

Polițiștii susțin că agresorii au fost identificați, iar cercetările continuă sub coordonarea unui procuror din cadrul Parchetului de pe lângă Judecatoria Câmpina, precizează Mediafax.

Editare web: Luana Păvălucă